Zsolt Semjén

**Zsolt Semjén** (ääntämys:  [ʒolt ˈʃɛmjeːn], unkarilainen nimijärjestys *Semjén Zsolt*; s. 8. elokuuta 1962) on unkarilainen poliitikko, Kristillisdemokraattisen kansanpuolueen (KDNP) johtaja ja pienemmän hallituskoalitiopuolueen johtajana Unkarin varapääministeri.

## Elämä ja ura

### Opinnot
Semjén opiskeli 1980-luvulla Péter Pázmány -yliopistossa katolista teologiaa, mistä suoritti tohtorintutkinnon 1991. Tämän rinnalla hän suoritti sosiologian opinnot Budapestin Eötvös Loránd -yliopiston humanistisessa tiedekunnassa, mistä valmistui 1992. Vuonna 1997 hän sai uskontososiologiaa käsitelleellä väitöskirjallaan filosofian tohtorin arvon. Vuonna 2014 hän on lisäksi suorittanut riistatalouden opinnot Länsi-Unkarin yliopiston metsätieteellisessä tiedekunnassa.

Semjénin opinnäytteiden johdosta nousi vuonna 2012 mediakohu. Hänen teologian väitöskirjansa tekstistä noin 40 % osoittautui eri lähteistä kopioiduksi, ilman asianmukaisia lähdeviitteitä ja sitaattimerkintöjä. Ilmeni myös, että hänen sosiologian lopputyöstään puolestaan suurin osa oli samaisesta teologian väitöskirjasta kopioitu. Péter Pázmány -yliopiston rehtorinvirasto ei nähnyt asiassa aihetta toimenpiteisiin, Eötvös Loránd -yliopiston asettama tutkimuskomissio puolestaan totesi, että sosiologian lopputyön yhteydessä oli tapahtunut pahoja tutkimuseettisiä rikkomuksia mutta että menettelyä asian johdosta ei enää voinut käynnistää.

### Poliittinen ura
Semjén oli 1989 perustamassa Kristillisdemokraattista kansanpuoluetta (KDNP). Vuonna 1997 hänet valittiin puolueen puheenjohtajistoon, mutta puolueen tuolloisissa sisäisissä kiistoissa hän joutui erotetuksi ja siirtyi useiden aatetoveriensa kanssa ”Unkarin kristillisdemokraattiseen liittoon” (*Magyar Kereszténydemokrata Szövetség),* joka lopulta päätyi vaaliyhteistyöhön Fidesz-puolueen kanssa. Vuonna 2002 hänet yhdessä muiden KDNP:stä erotettujen kanssa palautettiin KDNP:n jäsenyyteen. Semjénistä tuli tuolloin puolueen varapuheenjohtaja, vuonna 2003 puolueen puheenjohtajan László Vargan kuoltua tämän seuraaja. Siitä lähtien hän on ollut KDNP:n puheenjohtajana; viimeksi hänet valittiin joulukuussa 2024, ilman vastaehdokkaita, viideksi vuodeksi tähän tehtävään.

Toimittuaan KDNP:n edustajana Budapestin 2. kaupunginosan kaupunginvaltuustossa Semjén nousi KDNP:n ehdokkaana parlamenttiin vuonna 1994. Tultuaan erotetuksi puolueesta hän pyrki vuoden 1998 vaaleissa parlamenttiin Unkarin demokraattisen foorumin (MDF) listoilla, mutta ei tullut valituksi. Vuoden 2002 parlamenttivaaleissa hän palasi kansanedustajaksi, nyt Fidesz-puolueen nimissä, ja on uusinut mandaattinsa (vuodesta 2006 lähtien KDNP:n ehdokkaana) vuosien 2006, 2010, 2014, 2018 ja 2022 vaaleissa. Vuodesta 2010 lähtien hän on istunut kaikissa Viktor Orbánin hallituksissa salkuttomana ministerinä ja varapääministerinä. Vuonna 2022 muodostetussa, Orbánin viidennessä hallituksessa hänen alanaan ovat kansakunta- ja vähemmistökansapolitiikka, kirkkopolitiikka ja kirkkodiplomatia.

### Kritiikkiä ja syytöksiä
Zsolt Semjén on kirkkopolitiikka- ja kirkkodiplomatiatehtäviensä yhteydessä pitänyt yllä läheisiä suhteita Venäjän ortodoksiseen kirkkoon myös Ukrainan sodan aikana. Kesäkuussa 2023 hän ilmeisesti omasta aloitteestaan, ilman että Unkarin hallitus olisi ollut edes asiasta tietoinen, järjesti Venäjän ortodoksisen kirkon avustuksella yksitoista unkarilaistaustaista ukrainalaista sotavankia toimitettavaksi Venäjältä Unkariin. Kaikkien sotavankien kohtalosta ei ole julkisuuteen tullut tarkempia tietoja, mutta osa heistä ilmeisesti palasi Ukrainaan, ja tapaus rasitti Unkarin ja Ukrainan muutenkin tulehtuneita suhteita.

Syksyllä 2025 Zsolt Semjén joutui keskelle lastenkodin hyväksikäyttöskandaalia ja ylipäätään Unkarin lastensuojelujärjestelmän tilaa koskevaa julkista keskustelua. Kun Budapestin Szőlő utcalla sijaitsevan kasvatuslaitoksen johtaja oli joutunut pidätetyksi parituksesta epäiltynä, julkisuuteen alkoi tulla kertomuksia ja huhuja lastenkotien lasten järjestelmällisestä seksuaalisesta hyväksikäytöstä, jossa väitettiin olevan mukana myös korkea-arvoisia poliitikkoja. Tässä yhteydessä joillakin riippumattomilla sosiaalisen median kanavilla julkaistiin kertomus lastenkodin pojista, jotka olisivat televisiossa nähneet ja tunnistaneet heitä öisin ahdistelleen ”Zsolt-sedän”. Zsolt on 1960-luvulla syntyneillä miehillä tavallinen nimi, eikä tätä kertomusta ole pystytty vahvistamaan saati yhdistämään nimenomaan Zsolt Semjéniin. Huomiota kuitenkin herätti se, että 22. syyskuuta 2025 parlamentissa asiasta syntyneessä keskustelussa Semjén käytti poikkeuksellisen kiivaan ja tunteenomaisen puheenvuoron, jossa huomattavan kiihkeästi kiisti syyllisyytensä.

Hyväksikäyttöskandaalin yhteydessä julkisuuteen on nostettu myös Semjénin läheiset yhteydet useisiin katolisiin kirkonmiehiin, jotka sittemmin ovat joutuneet syytetyiksi seksuaalisista väärinkäytöksistä, sekä Venäjän ortodoksisen kirkon metropoliitta Hilarioniin, joka vuonna 2022 saapui Unkariin ja sai nopeutetulla menettelyllä Unkarin kansalaisuuden sekä Semjénin myötävaikutuksella Unkarin Ansioritarikunnan kunniamerkin. Hilarionin entinen henkilökohtainen avustaja George Suzuki on syyttänyt häntä seksuaalisesta ahdistelusta, ja Hilarion erotettiin tehtävästään skandaalin vuoksi 2024.

## Yksityiselämä
Semjén on vuodesta 1988 ollut naimisissa musiikinopettaja, kirkkomuusikko ja kuoronjohtaja Erzsébet Gabriella Menusin kanssa. Heidän lapsistaan Emese Borbála (s. 1991) on suorittanut loppututkinnon oikeustieteessä, Botond Benedek (s. 1994) taloustieteessä, Álmos Ágoston (1996) polyteknisen yliopiston rakennusinsinöörilinjalla.

Semjén tunnetaan intohimoisena metsästyksen harrastajana. Hän on vuodesta 2010 johtanut Unkarin metsästysseurojen valtakunnallista kattojärjestöä (*Országos Magyar Vadászati Védegylet)* ja vuonna 2021 isännöinyt Budapestissa järjestettyä metsästyksen maailmannäyttelyä *Egy a természettel* (’Yhtä luonnon kanssa’). Vuonna 2017 Semjén kertoi metsästysmatkallaan Ruotsiin ampuneensa poron, mikä nostatti kohua, kun paikallinen poroisäntä väitti uutisjuttujen kuvista tunnistaneensa poron omakseen ja teki asiasta rikosilmoituksen. Asian johdosta käytiin myös Unkarin parlamentissa keskustelua, jossa Semjén herätti yleistä hilpeyttä selittämällä, että hänen Ruotsin-retkensä ei ollut mitenkään ylellinen, koska hän joutui viettämään yönsä ahtaasti ”umpihumalaisten saamelaisten” kanssa. Ruotsin saamelaiskäräjät vaativat asian johdosta Semjéniltä julkista anteeksipyyntöä.

## Lähteet